亞洲遊戲展

亞洲遊戲展係喺2002年12月首次舉辦嘅一個電玩為主嘅香港大型展覽，2005年起再加入數碼產品展覽，每年喺香港會議展覽中心舉行。

起源
亞洲遊戲展首次舉辦前，新力電腦娛樂曾經喺香港舉辦過【"PlayStation 2" EXPO】，正正係2001年12月，PlayStation 2登陸亞洲市場。2002年，亞洲遊戲展首次舉辦，PlayStation 2 EXPO亦成為亞洲遊戲展嘅主要部分。由2005年開始，亞洲遊戲展同場新增咗數碼世界博覽會嘅概念，而且以亞洲數碼娛樂展嘅名義舉辦。數碼世界博覽會曾經喺1999年-2001年，7月-8月舉行，屬於香港首個以消費者為主導嘅大型數碼產品及科技展覽會。2006年，亞洲遊戲展加入全新數碼生活元素，並且命名為高清數碼秀。

亞洲遊戲展2002
展期：2002年12月21日-12月26日
展場：香港會議展覽中心1B及1C號展廳
入場人次：150.000人次
因為Sony Computer Entertainment Hong Kong Ltd. 2001年喺會展舉行嘅【"PlayStation 2" EXPO】獲得佳績，而香港政府亦想將香港發展成為數碼港，於是舉行一個亞太區最大型嘅電子遊戲展，以多元化嘅電子數碼娛樂為主題。而鄭秀文成為「2002亞洲遊戲展大使」，以CG神奇女俠嘅造形主唱主題曲「神奇女俠」。

亞洲遊戲展2003
展期：2003年12月24日-12月28日
展場：香港會議展覽中心
入場人次：250.000人次
比上年更加盛大，參展遊戲包括來自Square Enix、Bandai、Namco、SCEI、Sega、EA、Capcom、Konami、Tecmo、Taito、From Software、Atari等，超過38款遊戲免費任玩。有"GT之父"之稱嘅山內一典先生來港，而且首度公開GT4香港賽道，亦發售7款中文遊戲「GT4 Prologue~跑車浪漫旅4序章版」、「火線危機3~Time Crisis 3」、「死魂曲~SIREN」、「女忍者~Kunoichi」、「哈利波特Harry Potter Qidditch World Cup」、「魔戒Lord of the Rings. Return of the King」和 「Medal of Honor Rinsing Sun」。而「亞洲遊戲展大使」改為陳慧琳，以火辣女車手造形主唱主題曲「伶仃」，歌曲MV亦以「GT4跑車浪漫旅4」為主題。
跑車浪漫旅官方網站

亞洲遊戲展2004
展期：2005年12月17日-12月19日
展場：香港會議展覽中心
入場人次：200,000人次
參展商比上年更多，包括Bandai、Capcom、D3 PUBLISHER INC.、EA、ERTAIN、Entertainment Software Publishing Inc.、From Software、Genki、KOEI、Konami、MARVELOUS INTERACTIVE、NAMCO、SCEI、Sega、SNK Playmore、Square Enix、Taito、Tecmo、Vivendi Universal等，有超過58款最新遊戲，其中有16款係全球率先試玩嘅未發售遊戲，超過150部遊戲機免費任玩。而SONY於場內公開試玩PSP，亦係東南亞首次公開。陳慧琳連任為「亞洲遊戲展大使」，以中古女武士造形主唱主題曲「情人戰」，歌曲MV以「時空幻境 重生傳奇 Tales of Rebirth」為主題，遊戲畫面亦出現喺MV中。
時空幻境 重生傳奇官方網站

亞洲遊戲展暨亞洲數碼娛樂展2005
展期：2005年12月24日-12月27日
展場：香港會議展覽中心1號展館
入場人次：大約300,000人次
PS3首次公開於日本以外嘅亞洲城市，亦於日本空運亞洲第一個《PlayStation 3 未來影院》，公開11款PlayStation 3遊戲影片，本年提供85款PlayStation 2、PSP遊戲免費試玩，35款係首次公開試玩嘅未發售遊戲。新增只限女性進入嘅女性專區「公主島」、「PlayStation 花車大巡遊」和「親子街」等等。古巨基接任為「亞洲遊戲展大使」，以銀河獵人造形主唱主題曲「明星」，歌曲MV以「俠盜銀河」為主題，遊戲畫面亦出現喺MV中。
俠盜銀河官方網站

2006亞洲遊戲展+高清數碼秀
展期：2006年12月15日-12月18日
展場：香港會議展覽中心
入場人次：大約350,000人次
2006亞洲遊戲展+高清數碼秀之焦點落在PlayStation 3身上，重提供50多款總共249部PS3、PlayStation 2及PSP（PlayStation Portable）遊戲免費試玩。而今年亦再次邀請到GT之父山內一典先生來港，展示跑車浪漫旅HD（Gran Turismo HD）入面高清華麗虛擬嘅香港賽道。而為咗慶祝遊戲展踏入五週年，大會將舉辦「亞洲遊戲展五週年~狂熱電玩夜 Live Concert」，邀請到黃貫中、何超儀、Soler、許懷欣、Rosemary、藍奕邦、Dear Jane等每晚表演，首晚「三國無雙夜」嘅入場費將為香港癌症基金會慈善籌款，而其餘兩晚（「Final Fantasy 夜」以及「春麗之夜」）免費入場。今屆大會委任郭富城為「亞洲遊戲展大使」，並以「颷極風之子」嘅超時空賽車手造型主唱主題曲「風之子」，歌曲MV以PS3遊戲「跑車浪漫旅HD」為主題，MV主女角熊黛林喺片中同郭富城熱吻，擦出愛火花，成為當年最轟動嘅娛樂新聞。

2007亞洲遊戲展
展期：2007年12月22日-12月25日
展場：香港會議展覽中心7號展館
入場人次：大約400,000人次
2007亞洲遊戲展預期有40萬人次入場。今年佔全場最大攤位面積係SCEH嘅PlayStation遊戲圍城，面積有16,000呎，場內有十多款首次畀公眾試玩遊戲軟件，並以最新高清電視播放PlayStation 3遊戲。因為今年係PlayStation喺香港十週年，向場內嘅試玩遊戲人士派禮物。呢屆嘅代言人係何韻詩同鄭秀文，兩個人合唱主題曲《劍雪》。二人化身成為「星際女戰士」，喺MV中兩人更大打出手。MV由全高清拍攝，可以喺PS3『HiTV』高清台欣賞高清主題曲同制作花絮等。

亞洲遊戲展2008
展期：2008年12月19日-12月22日
展場：香港會議展覽中心
入場人次：大約350,000人次
亞洲遊戲展2008喺2008年12月喺香港會議展覽中心Hall 1舉行，今年嘅PlayStation遊戲展覽館，特別設計成為一個佔地15,000呎嘅減壓遊戲空間，整個PlayStation遊戲展館會化身成為一個巨大嘅Spa。今屆嘅代言人係楊千嬅，主題曲以PS3遊戲「小小大星球（LittleBigPlanet）」為主題嘅《當女飛俠愛上萬能俠》。

亞洲遊戲展+香港網絡遊戲節 2009
展期：2009年12月24日-12月27日
展場：香港會議展覽中心 5號廳 FG
入場人次：大約450,000人次
亞洲遊戲展x 香港網絡遊戲展2009喺2009年12月喺香港會議展覽中心5號廳 FG舉行，今屆嘅代言人係容祖兒，佢會化身成為「太空金屬女郎」唱出今屆主題曲「桃色冒險」，MV內嘅祖兒穿梭古今遊戲世界入面載歌載舞。

亞洲遊戲展2010
展期：2010年12月24日-12月27日
展場：香港會議展覽中心 5號廳 FG
亞洲遊戲展2010將會喺本年12月喺香港會議展覽中心5號廳 FG舉行，今年大會將以「破框震撼‧3D體感遊戲」為主軸，現場設有多款遊戲示範，畀入場人士可率先體驗市場上最新嘅體感遊戲產品。今屆嘅代言人為陳冠希，佢將會唱出今屆主題曲「Man in the mirror」，喺首歌入面佢首次披露2年來嘅心路歷程。